Ես այս հարցի պատասխանը հստակ գիտեմ: Shadowmatic-ի ստեղծման պատմության մեջ ոչ մի ռոմանտիկա էլ չկա, օրինակ՝ թե գաղափարն իմ գլխում ծնվեց հանկարծակի, երբ ես հետևում էի պատին արտացոլվող լույսերի ստվերների խաղերին և այլն: Եվ ցուրտ ու մութ տարիներն էլ չեմ հիշել: Պարզապես սրանից 6 տարի առաջ մենք մեզ համար որոշեցինք, որ «ios»-ով խաղ ենք ստեղծելու: Իմ հին այֆոններից մեկի վրա ծրագրողական փորձարկումներ կատարելու ժամանակ ինձ հաջողվեց ստանալ մի գրաֆիկա, որտեղ լուսավորության ու ստվերի որակը աշխարհում իր նմանը չուներ: Ես հասկացա, որ տեխնիկական մակարդակով մենք ունենք ամենագեղեցիկ գրաֆիկան, ու անհրաժեշտ է արագ կողմնորոշվել, թե ինչպես է այն հարկավոր խաղի վերածել: Գնացի ընկերոջս՝ Արա Աղամյանի մոտ ու ասացի, որ աննկարագրելի բարձր որակի լույս ու ստվեր եմ կարողացել ստանալ ու առաջարկեցի փորձել ստեղծել մի խաղ, որտեղ ստվերի որակը նշանակություն կունենար: Միանգամից որոշվեց, որ խաղը պետք է լինի հեշտ: Եվ բառիս բուն իմաստով՝ 10 վայրկյանի ընթացքում ծագեց աբստրակտ պտտվող օբյեկտների գաղափարը, որի օգնությամբ հնարավոր կլիներ կառուցել ուրվագիծը: Սկզբնական գաղափարը ենթադրում էր ավելի մեծ պարզություն, քան ստացվեց իրականում: